北湖
作者：曾鞏
朝代：宋

paragraphs: 常時泛西湖，已覺烟水永。
北堤復誰開，長涵一川靜。
久幽繇地偏，跬步人迹屏。
我初得之喜，指顧闢榛梗。
種花延妙香，插柳待清影。
飛梁通兩涯，結宇臨四境。
包羅盡高卑，開拓極壬丙。
灑然塵滓消，恍爾心目醒。
興物振滯淹，如人出奇穎。
日携二三子，杖屨屢觀省。
念時方有爲，衆智各馳騁。
獨此得逍遥，固知拙者幸。